ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0286/98 υποβολή: Ana Miranda de Lage (PSE) προς το Συμβούλιο (17 Φεβρουαρίου 1998)

Θέμα: Επιτροπή για την επιτήρηση της κατάστασης των ανθρωπίνων δικαιωμάτων στην Κούβα

Έγινε προσφάτως γνωστό ότι το Συμβούλιο Υπουργών έδωσε εντολή στίς πρεσβείες των κρατών μελών της Ένωσης στην Αβάνα να συγκροτήσουν μια επιτροπή για την επιτήρηση και αποτίμηση της κατάστασης των ανθρωπίνων δικαιωμάτων στη Δημοκρατία της Κούβας.

Μπορεί το Συμβούλιο να μας εξηγήσει ποιός είναι ο ακριβής χαρακτήρας και οι στόχοι του εν λόγω οργάνου;

Με συνέπεια προς το ανωτέρω μέτρο και τις επανειλημμένες διακηρύξεις υπέρ των ανθρωπίνων και κοινωνικών δικαιωμάτων, του περιβάλλοντος, του δημοκρατικού πλουραλισμού κλπ., σκέφτηκε το Συμβούλιο να επεκτείνει την καινοτόμο και δεσμευτική αυτή πρωτοβουλία σε χωρες όπως η Κίνα, τα Ενωμένα Αραβικα Εμιράτα, η Σαουδική Αραβία κλπ., με τις οποίες διατηρούμε παλαιούς καί σημαντικούς εμπορικούς δεσμούς, χωρίς η συνεργασία αυτή να εξαρτάται ουδόλως από όρους για εκδημοκρατισμό;

Απάντηση (30 Μαρτίου 1998)

Ο πρώτος στόχος που τίθεται στην Κοινή Θέση για την Κούβα η οποία εγκρίθηκε από το Συμβούλιο στις 2 Δεκεμβρίου 1996, είναι η «ενθάρρυνση μιας διαδικασίας μετάβασης στην πλουραλιστική δημοκρατία και ο σεβασμός των ανθρωπίνων δικαιωμάτων και των θεμελιωδών ελευθεριών».

Προκειμένου να αναπτυχθεί πιο συντονισμένος διάλογος με ομάδες που προωθούν τα ατομικά και πολιτικά δικαιώματα, αποφασίστηκε η σύσταση μιας τοπικής ομάδας Ανθρωπίνων Δικαιωμάτων της ΕΕ (HRWG) βασιζόμενη στις διπλωματικές αποστολές των κρατών μελών στην Αβάνα. Η HRWG έχει διττή αποστολή: να παρακολουθεί την κατάσταση των ανθρωπίνων δικαιωμάτων και να αναπτύσσει πιο συντονισμένο διάλογο με τις επί τόπου ομάδες και τα άτομα που προωθούν τα ατομικά και πολιτικά δικαιώματα στην Κούβα. Επαφές με κουβανούς αξιωματούχους μπορούν επίσης να πραγματατοποιηθούν στα πλαίσια αυτά.

Επί του παρόντος, η HRWG διεξάγει ανάλυση της κατάστασης των ανθρωπίνων δικαιωμάτων στην Κούβα και θα προβεί σε συστάσεις σχετικά με τον τρόπο που η ΕΕ θα πρέπει να διεξάγει τον διάλογο στον τομέα αυτόν.

Η ανάθεση στην HRWG να παρακολουθεί την κατάσταση των ανθρωπίνων δικαιωμάτων αποτελεί μια μόνον από τις μεθόδους που χρησιμοποιεί το Συμβούλιο. Για τις χώρες στις οποίες αναφέρεται η αξιότιμος κα βουλευτής, εφαρμόζονται άλλες μέθοδοι όπως συνεχής διάλογος για το θέμα των ανθρωπίνων δικαιωμάτων ή παρακολούθηση μέσω των εκθέσεων των αρχηγών αποστολής.

Το Συμβούλιο συμμερίζεται ασφαλώς την άποψη ότι η δράση της Ευρωπαϊκής Κοινότητας για την προώθηση της δημοκρατίας και του σεβασμού των ανθρωπίνων δικαιωμάτων στα πλαίσια των πολιτικών συνεργασίας της Κοινότητας και των κρατών μελών της, θα πρέπει να διέπεται από αντικειμενικά και δίκαια κριτήρια και να εφαρμόζεται κατά τρόπο συνεπή και ενιαίο.
ΓΡΑΠΤΗ ΕΡΩΤΗΣΗ E-0019/98 υποβολή: Nikitas Kaklamanis (UPE) προς την Επιτροπή (29 Iανουαρίου 1998)

Θέμα: Aνάγκη προστασίας των δεδομένων του Συστήματος Σένγκεν

Σύμφωνα με δημοσιεύματα του Ευρωπαϊκού Τύπου, ένας αξιωματούχος της Μονάδας Υποστήριξης της Βελγικής Αστυνομίας συνελήφθη και κρατείται από τις Βελγικές Αρχές στις Βρυξέλλες, με την κατηγορία ότι διέρρευσε σε ομάδες εγκληματιών, κυρίως από την Ολλανδία, απόρρητα στοιχεία που περιλαμβάνονται στο «Ευρωπαϊκό Σύστημα Σένγκεν».

Με την ευκαιρία αυτή, τα δημοσιεύματα του Ευρωπαϊκού Τύπου σημειώνουν ότι στο παραπάνω Σύστημα περιλαμβάνονται στοιχεία που αφορούν τη φυλή, τις σεξουαλικές προτιμήσεις, τις πολιτικές και θρησκευτικές πεποιθήσεις, αλλά και την κατάσταση της υγείας των πολιτών της Ένωσης.

Θα επιθυμούσα να πληροφορηθώ την επίσημη θέση της Ευρωπαϊκής Επιτροπής, καθώς και τον τρόπο αντίδρασής της αναφορικά με αυτές τις πολύ σημαντικές καταγγελίες που άπτονται των δημοκρατικών ελευθεριών και της ανάγκης προστασίας της προσωπικής ζωής των πολιτών της ΕΕ.

Απάντηση του κ. Monti εξ ονόματος της Επιτροπής (10 Μαρτίου 1998)

Η Επιτροπή δεν έχει αρμοδιότητα να αξιολογήσει τα γεγονότα στα οποία αναφέρεται το Αξιότιμο Μέλος.

Μέχρι στιγμής το Σένγκεν έχει διακυβερνητικό χαρακτήρα και δεν συνεπάγεται άμεση ευθύνη των ευρωπαϊκών θεσμικών οργάνων.

Όσον αφορά την προστασία των δεδομένων προσωπικού χαρακτήρα στο πλαίσιο του συστήματος πληροφοριών Σένγκεν, η Επιτροπή διαπιστώνει ότι σύμφωνα με τα άρθρα 114 και 115 της σύμβασης Σένγκεν, κάθε συμβαλλόμενο μέρος διόρισε μια αρχή ελέγχου με αρμοδιότητα την τήρηση του εθνικού δικαίου, την άσκηση ανεξάρτητου ελέγχου των εθνικών στοιχείων του συστήματος πληροφοριών Σένγκεν και την επαλήθευση ότι ο έλεγχος και η χρήση των δεδομένων που περιλαμβάνονται στο σύστημα πληροφοριών Σένγκεν δεν θίγουν τα δικαιώματα των ενδιαφερομένων προσώπων. Κάθε άτομο έχει το δικαίωμα να ζητά από τις αρχές ελέγχου να επαληθεύουν τα δεδομένα που το αφορούν και έχουν ενσωματωθεί στο σύστημα πληροφοριών Σένγκεν, καθώς και τη χρήση που γίνεται στο δεδομένα αυτά.

Συστάθηκε μία κοινή αρχή ελέγχου, επιφορτισμένη με τον έλεγχο της λειτουργίας της τεχνικής υποστήριξης του συστήματος πληροφοριών Σένγκεν και την επαλήθευση της καλής εκτέλεσης των διατάξεων της συνθήκης όσον αφορά την τεχνική υποστήριξη του συστήματος πληροφοριών Σένγκεν. Επίσης έχει αρμοδιότητα ιδίως για την ανάλυση των δυσχερειών εφαρμογής ή ερμηνείας που μπορούν να προκύψουν κατά την εκμετάλλευση του συστήματος πληροφοριών Σένγκεν για τη μελέτη των προβλημάτων που μπορούν να τεθούν κατά την άσκηση του ανεξάρτητου ελέγχου που πραγματοποιείται από τις εθνικές αρχές ελέγχου των συμβαλλομένων μερών ή επ'ευκαιρία της άσκησης του δικαιώματος πρόσβασης στο σύστημα, καθώς και για την εκπόνηση εναρμονισμένων προτάσεων ενόψει της εξεύρεσης κοινών λύσεων στα υπάρχοντα προβλήματα.
ΓΡΑΠΤΗ ΕΡΩΤΗΣΗ P-0310/98 υποβολή: Magda Aelvoet (V) προς το Συμβούλιο (9 Φεβρουαρίου 1998)

Θέμα: Η ασφάλεια στην περιοχή των Μεγάλων Λιμνών στην Αφρική

Σκοπεύει μήπως το Συμβούλιο να υποστηρίξει τις διεθνείς προσπάθειες για την επανενεργοποίηση της Διεθνούς Επιτροπής του ΟΗΕ (Ρουάντα) και την επέκταση της εντολής της προκειμένου να ερευνήσει τη διακίνηση όπλων στην περιοχή των Μεγάλων Λιμνών, όπως έχει ζητήσει και το Ευρωπαϊκό Κοινοβούλιο; Υποστηρίζει το Συμβούλιο τις διεθνείς εκκλήσεις για στάθμευση στρατιωτικών παρατηρητών του ΟΗΕ ή του Οργανισμού Αφρικανικής Ενότητας σε κομβικούς διαδρόμους προσγειώσεως και στρατηγικά σημεία διέλευσης στην περιοχή των Μεγάλων Λιμνών;

Απάντηση (30 Μαρτίου 1998)

Το Συμβούλιο θα υποστήριζε μετά χαράς διεθνείς προσπάθειες για την επανεργοποίηση της Διεθνούς Επιτροπής των Ηνωμένων Εθνών. Οι Ηνωμένες Πολιτείες πρότειναν τη διεύρυνση της εντολής προς την επιτροπή αυτή ώστε να περιλάβει αναφορά στο Μπουρούντι, και συζήτησαν στοιχεία ενός σχεδίου ψηφίσματος του Συμβουλίου Ασφαλείας με αντιπροσώπους αφρικανικών χωρών στον ΟΗΕ. Ωστόσο, δεν έχει ακόμη προταθεί κανένα κείμενο.

Δεν έχουν γίνει προτάσεις για τη στάθμευση παρατηρητών του ΟΗΕ ή του οργανισμού Αφρικανικής Ενότητας σε αεροδρόμια και άλλους στρατηγικούς μεταφορικούς κόμβους στην περιοχή. Το Συμβούλιο θα εξετάσει, πάντως, προσεκτικά οποιαδήποτε παρόμοια πρόταση που τυχόν θα υποβληθεί.
ΓΡΑΠΤΗ ΕΡΩΤΗΣΗ P-0133/98 υποβολή: Katerina Daskalaki (UPE) προς το Συμβούλιο (23 Iανουαρίου 1998)

Θέμα: Δολοφονία νεωκόρου στην Κωνσταντινούπολη

Το τελευταίο διάστημα, το Οικουμενικό Πατριαρχείο της Κωνσταντινούπολης δέχεται σειρά επιθέσεων όπως η βομβιστική επίθεση η οποία είχε ως συνέπεια το σοβαρό τραυματισμό ιερωμένου. Ο τελευταίος στόχος των επιθέσεων ήταν το αγίασμα του Αγίου Θεράποντος στην Κωνσταντινούπολη στο οποίο άγνωστοι έβαλαν φωτιά, άρπαξαν πολύτιμες εικόνες και σκεύη, και δολοφόνησαν μετά από φρικτό βασανισμό το νεωκόρο Β. Χαβιερόπουλο.

Ουδέποτε συνελήφθησαν όσοι επιτέθηκαν κατά καιρούς εναντίον του Οικουμενικού Πατριαρχείου, ενώ οι τουρκικές αρχές δεν επέτρεψαν στο Γενικό Πρόξενο της Ελλάδας να επικοινωνήσει με τη Νομαρχία Κωνσταντινούπολης προκειμένου να διαμαρτυρηθεί.

Με δεδομένο ότι η Τουρκία συνδέεται με ειδικές συμφωνίες με την ΕΕ και έχει υποχρέωση να προστατεύει τα χριστιανικά μνημεία, τί μέτρα μπορεί και σκοπεύει να πάρει το Συμβούλιο προκειμένου να πιέσει την Τουρκία να λάβει μέτρα φύλαξης των μνημείων αυτών και προστασίας των ελάχιστων Ελλήνων που έχουν απομείνει στην Κωνσταντινούπολη;

Απάντηση (30 Μαρτίου 1998)

Το Συμβούλιο εκφράζει τη λύπη του για τα κρούσματα βίας που αναφέρει η αξιότιμη κα βουλευτής, στα οποία συμπεριλαμβάνονται και βομβιστικές επιθέσεις εναντίον εκκλησιών, και τα καταδικάζει. Το Συμβούλιο σημειώνει επίσης ότι σύμφωνα με τη Συνθήκη Ειρήνης που υπογράφηκε στη Λωζάνη τον Ιούλιο του 1923, η Κυβέρνηση της Τουρκίας ανέλαβε να παρέχει πλήρη προστασία στις εκκλησίες, τις συναγωγές, τα κοιμητήρια και τα άλλα θρησκευτικά καθιδρύματα των μη μουσουλμανικών μειονοτήτων.

Το Ευρωπαϊκό Συμβούλιο που συνήλθε στο Λουξεμβούργο στις 12-13 Δεκεμβρίου 1997 υπογράμμισε άλλη μια φορά την ανάγκη ν'ανταποκριθεί η Κυβέρνηση της Τουρκίας στις θεμελιώδεις της υποχρεώσεις, όπως η προστασία των μειονοτήτων, συμπεριλαμβανομένων των θρησκευτικών μειονοτήτων. Υπενθυμίζεται, σύμφωνα και με τη θέση που εξέφρασε το Συμβούλιο στη σύνοδο του Συμβουλίου Σύνδεσης ΕΕ-Τουρκίας στις 29 Απριλίου 1997, ότι η ενίσχυση των δεσμών της Τουρκίας με την Ευρωπαϊκή Ένωση εξαρτάται επίσης από την προώθηση πολιτικών και οικονομικών μεταρρυθμίσεων εκ μέρους της Τουρκίας, ιδίως προκειμένου να ευθυγραμμίσει τα πρότυπα και την πρακτική της στον τομέα των ανθρώπινων δικαιωμάτων προς τα πρότυπα και την πρακτική που ισχύουν στην Ευρωπαϊκή Ένωση. Κεφαλαιώδους σημασίας στη συνάρτηση αυτή είναι ο σεβασμός και η προστασία όλων των μειονοτήτων.

Τα ζητήματα αυτά θίγονται σχεδόν σε κάθε κατάλληλη περίσταση επαφής με τις τουρκικές αρχές.
ΓΡΑΠΤΗ ΕΡΩΤΗΣΗ P-0138/98 υποβολή: Hugh McMahon (PSE) προς την Επιτροπή (23 Iανουαρίου 1998)

Θέμα: Πτήσεις Βρυξελλών-Στρασβούργου

Γνωρίζει η Επιτροπή ότι έχουν διατυπωθεί ορισμένες καταγγελίες για το γεγονός ότι δεν διατίθενται εισιτήρια οικονομικής θέσης για τις πτήσεις της Sabena, World Airlines, μεταξύ Βρυξελλών και Στρασβούργου κατά τις εβδομάδες ολομελείας του Κοινοβουλίου; Θα μπορούσε η Επιτροπή να διερευνήσει κατά πόσον παραβιάζονται οι κανόνες ανταγωνισμού, δεδομένου ότι η εν λόγω αεροπορική εταιρεία έχει το μονοπώλιο αυτής της διαδρομής;

Απάντηση του κ. Van Miert εξ ονόματος της Επιτροπής (18 Φεβρουαρίου 1998)

Η Επιτροπή δεν είναι ενήμερη για τις καταγγελίες σχετικά με τη μη διάθεση οικονομικών ναύλων για τις πτήσεις της Sabena Belgian World Airlines μεταξύ των Βρυξελλών και του Στρασβούργου κατά τις περιόδους των συνόδων της ολομέλειας του Κοινοβουλίου.

Η θέσπιση, από την Επιτροπή, της τρίτης δέσμης μέτρων ελευθέρωσης της πολιτικής αεροπορίας επέτρεψε τη δημιουργία του νομικού πλαισίου εντός του οποίου οι αερομεταφορείς είναι ελεύθεροι να καθορίζουν τα τιμολόγιά τους βάσει της εμπορικής πολιτικής τους. Οι εξουσίες της Επιτροπής δεν της επιτρέπουν να επιβάλει τιμολόγια στις επιχειρήσεις. Η Επιτροπή θα μπορούσε ωστόσο να εξετάσει το ενδεχόμενο δράσης σε περίπτωση παράβασης των κανόνων ανταγωνισμού του άρθρου 85 (για παράδειγμα με τον καθορισμό κοινών τιμών από τους αερομεταφορείς) και του άρθρου 86 της συνθήκης ΕΚ (αν οι αερομεταφορείς προβαίνουν, για παράδειγμα, σε κατάχρηση της δεσπόζουσας θέσης τους παρεμποδίζοντας την πρόσβαση ανταγωνιστή σε συγκεκριμένη γραμμή με την εφαρμογή υπερβολικά χαμηλών ναύλων. Το γεγονός ότι επί του παρόντος μόνο ένας αερομεταφορέας εκμεταλλεύται τη γραμμή αυτή δεν αποτελεί, αυτό καθ'αυτό,παράβαση των κανόνων ανταγωνισμού. Η μη διάθεση οικονομικών ναύλων, την οποία αναφέρει το Αξιότιμο Μέλος του Κοινοβουλίου, στη γραμμή αυτή δεν περιορίζεται στις εβδομάδες κατά τις οποίες συνεδριάζει η ολομέλεια του Κοινοβουλίου. Μειωμένα τιμολόγια προτείνονται καθ'όλη τη διάρκεια του έτους στους επιβάτες με την προϋπόθεση ότι παραμένουν το Σαββατοκύριακο στον τόπο προορισμού τους. Ο όρος αυτός δεν αποτελεί, αυτός καθαυτός, παράβαση των κανόνων ανταγωνισμού.

Ωστόσο, η Επιτροπή δεν είναι η μόνη που μπορεί να προβεί σε ενέργειες για την μη τήρηση των κανόνων ανταγωνισμού. Δυνάμει του κανονισμού ΕΟΚ αριθ. 2409/92 του Συμβουλίου της 23ης Ιουλίου 1992 για τους ναύλους και τα κόμιστρα των αεροπορικών γραμμών ((ΕΕ L 240 της 24.8.1992. )) τα κράτη μέλη μπορούν να απιτούν από τους αερομεταφορείς να τους γνωστοποιούν τους αεροπορικούς τους ναύλους. Αν ένας ναύλος είναι υπερβολικά υψηλός επί ζημία του επιβατικού κοινού, συγκρινόμενος με τα μακροπρόθεσμα πλήρως καταλογισμένα έξοδα του αερομεταφορέα, τότε το ενδιαφερόμενο κράτος μέλος μπορεί να αποφασίσει να παρέμβει και να αναστείλει την εφαρμογή του βασικού ναύλου. Η Επιτροπή μπορεί επίσης, ανά πάσα στιγμή, κατόπιν καταγγελίας τρίτου έχοντος έννομο συμφέρον, να εξετάσει κατά πόσο ένας ναύλος πληροί τα κριτήρια που προβλέπονται στον εν λόγω κανονισμό.
ΓΡΑΠΤΗ ΕΡΩΤΗΣΗ P-0353/98 υποβολή: Carmen Dνez de Rivera Icaza (PSE) προς το Συμβούλιο (6 Φεβρουαρίου 1998)

Θέμα: Εθνικά διακριτικά στο Ευρώ

Λαμβάνοντας υπόψη ότι το ενιαίο νόμισμα αποτελεί σημαντικότατο στάδιο της οικοδόμησης της Ευρωπαϊκής Ένωσης: Θα μπορούσε το Συμβούλιο να μας πληροφορήσει εάν έχει καταλήξει σε κάποια απόφαση σχετικά με το κατά πόσον θα ήταν σκόπιμο να υπάρχει στη μία όψη των νέων χαρτονομισμάτων και κάποιο εθνικό διακριτικό; Εάν ναι, δεν συμφωνεί η Επιτροπή ότι το διακριτικό αυτό όχι μόνο έρχεται σε αντίθεση με την ιδέα της Ένωσης αλλά ίσως αποτελούσε και αιτία ανεπιθύμητων παρανοήσεων;

Απάντηση (7 Απριλίου 1998)

Aπό τον καταμερισμό των αρμοδιοτήτων που προβλέπεται απο τη Συνθήκη προκύπτει ότι η Κεντρική Ευρωπαϊκή Τράπεζα θα έχει την αποκλειστική αρμοδιότητα για την έκδοση τραπεζογραμματίων EYΡΩ, καθώς και για ό,τι αφορά την εμφάνισή τους (άρθρο 105 Α της Συνθήκης και άρθρο 16 του Πρωτοκόλλου για τo καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας).

Επομένως εναπόκειται στην Ευρωπαϊκή Κεντρική Τράπεζα, μόλις ιδρυθεί, να λάβει τις οριστικές αποφάσεις επί του θέματος.
ΓΡΑΠΤΗ ΕΡΩΤΗΣΗ E-0299/98 υποβολή: Leonie van Bladel (UPE) προς το Συμβούλιο (17 Φεβρουαρίου 1998)

Θέμα: Ειδικός πρέσβης της ΕΕ για την Ασία

1. Μπορεί ο πρόεδρος του Συμβουλίου να ανακοινώσει γιατί έως σήμερα δεν δόθηκε η παραμικρή συνέχεια στη σκέψη να ορισθεί ειδικός πρέσβης της ΕΕ για την Ασιατική Ήπειρο;

2. Αντιλαμβάνεται ο πρόεδρος του Συμβουλίου, την παραμονή της Ευρω-Ασιατικής Διάσκεψης Κορυφής στο Λονδίνο, ότι ο ορισμός ειδικού πρέσβη της ΕΕ προβάλει με συμβολικό τρόπο την ενότητα της ΕΕ έναντι της ασιατικής κρίσης και ότι μία τέτοια πράξη μπορεί να συμβάλει στην άρση των αρνητικών συνεπειών της σημερινής κρίσης για την οικονομική κατάσταση και την απασχόληση στην επικράτεια της Ευρωπαϊκής Ένωσης;

Απάντηση (30 Μαρτίου 1998)

To Συμβούλιο Γενικών Υποθέσεων της 23ης Φεβρουαρίου 1998 συζήτησε για την αντίδραση της ΕΕ όσον αφορά την οικονομική κρίση στην Ασία. Η Προεδρία συμφώνησε να εξετάσει το διορισμό Ειδικού Αντιπροσώπου, ο οποίος θα μπορούσε να επισκεφθεί την περιοχή για να τονίσει την υποστήριξη της Ευρώπης προς τις χώρες που έχουν πληγεί από την ασιατική χρηματοοικονομική κρίση.

Σε συνέχεια της συζήτησης, η Προεδρία αποφάσισε να διορίσει Ειδικό Αντιπρόσωπό της τον κ. Derek Fatchett, Υπουργό Εξωτερικών υπεύθυνο για θέματα Ασίας. Ο κ. Fatchett επισκέφθηκε την Ταϋλάνδη, τη Μαλαισία, την Ινδονησία και τη Σιγκαπούρη συνοδευόμενος από τον κ. Cloos, αντιπρόσωπο της Ευρωπαϊκής Επιτροπής.

Η επίσκεψη αποτέλεσε σαφές δείγμα της σοβαρότητας με την οποία η Ευρωπαϊκή Ενωση επιθυμεί να βοηθήσει στην αντιμετώπιση της κρίσης που μαστίζει την Ασία. Είχε στόχο να διαλύσει κάθε εντύπωση ότι η Ευρώπη ενδιαφέρεται λιγότερο, π.χ. από τις ΗΠΑ, να βοηθήσει στην αντιμετώπιση των δυσκολιών που αντιμετωπίζουν πολλοί από τους Ασιάτες εταίρους μας. Αποτέλεσε επίσης ευκαιρία εκδήλωσης της επιθυμίας της ΕΕ να συζητήσει σχετικά με την ασιατική χρηματοοικονομική κρίση κατά τη 2η Ευρωασιατική Συνάντηση (ASEM2) τον Απρίλιο του 1998.
ΓΡΑΠΤΗ ΕΡΩΤΗΣΗ E-0037/98 υποβολή: Bill Miller (PSE) προς την Επιτροπή (29 Iανουαρίου 1998)

Θέμα: Ειδικός φόρος κατανάλωσης

Απαντώντας στην ερώτηση Ε-3239/97 ((ΕΕ C 158, 25.5.1998 )) ο Επίτροπος Monti επεσήμανε ότι η Επιτροπή εξετάζει επί του παρόντος το θέμα των φορολογήσιμων με ειδικό φόρο κατανάλωσης προϊόντων στον τομέα των οινοπνευματωδών ποτών και των προϊόντων καπνού και θα υποβάλει σχετική έκθεση, μαζί με κατάλληλες προτάσεις, στο Συμβούλιο και το Κοινοβούλιο.

Δεδομένου ότι η εν λόγω έκθεση δεν έχει κατατεθεί ακόμη, μπορεί ο Επίτροπος να αναφέρει πότε ακριβώς προτίθεται να υποβάλει την έκθεσή του στο Κοινοβούλιο και το Συμβούλιο;

Απάντηση του κ. Monti εξ ονόματος της Επιτροπής (10 Μαρτίου 1998)

Η Επιτροπή σκοπεύει να υποβάλει χωριστές εκθέσεις για τους τομείς των προϊόντων καπνού και των οινοπνευματωδών ποτών πριν από το τέλος Μαρτίου 1998.

Σχετικά με την έκθεση για τα οινοπνευματώδη ποτά, δεν υπάρχει καμία συμφωνία μεταξύ των κρατών μελών ως προς τα βασικότερα θέματα φορολογίας που αντιμετωπίζει η Κοινότητα. Η Επιτροπή προσπαθεί να αναζητήσει μια γραμμή δράσης ώστε να επιτύχει την ομόφωνη έγκριση του Συμβουλίου, ενώ το Κοινοβούλιο στο παρελθόν υπήρξε μοιρασμένο για τα περισσότερα από τα θέματα αυτά. Ταυτόχρονα, ελάχιστοι θα θεωρούσαν ότι το σημερινό κοινοτικό σύστημα για τη φορολογία των ποτών μπορεί να ανταποκριθεί στις απαιτήσεις μιας εσωτερικής αγοράς.

Το Αξιότιμο Μέλος του Κοινοβουλίου θα ενθυμείται ότι η κατάσταση ήταν παρόμοια κατά την υποβολή της τελευταίας έκθεσης της Επιτροπής για τις τιμές των οινοπνευματωδών ποτών. Με την ευκαιρία αυτή η Επιτροπή είχε υποστηρίξει ότι δεν ήταν σκόπιμο να πραγματοποιηθούν προτάσεις για περαιτέρω εναρμόνιση (κυρίως ενόψει της μεταρρύθμισης της αγοράς οίνου που πρότεινε πρόσφατα η Επιτροπή). Η προσέγγιση έγινε θετικά δεκτή τόσο από το Συμβούλιο όσο και από το Κοινοβούλιο.

Λαμβανομένου υπόψη του συγκεκριμένου ιστορικού, η Επιτροπή θα υποβάλει την έκθεσή της στο Συμβούλιο και το Κοινοβούλιο το συντομότερο δυνατό.
ΓΡΑΠΤΗ ΕΡΩΤΗΣΗ E-4120/97 υποβολή: Patricia McKenna (V) προς την Επιτροπή (16 Iανουαρίου 1998)

Θέμα: Ανεξέλεγκτη εναπόθεση πυρηνικών αποβλήτων στο Dounreay της Σκωτίας

Η βρετανική εταιρεία AEA Technology, υπεύθυνη για τη λειτουργία των πυρηνικών εγκαταστάσεων στο Dounreay της Σκωτίας, έχει παραδεχθεί πρόσφατα ότι για τον καθαρισμό του ευρισκομένου πλησίον των εν λόγω εγκαταστάσεων χώρου εναπόθεσης ραδιενεργών αποβλήτων απαιτείται μία τεράστια επιχείρηση. Σύμφωνα με πληροφορίες, πάνω από 1.000 τόννοι ραδιενεργών αποβλήτων έχουν εναποτεθεί σε φρέαρ που έχει ανοιχθεί σε βραχώδη περιοχή πλησίον των εγκαταστάσεων.

Φαίνεται ότι η εναπόθεση αυτή έχει πραγματοποιηθεί κατά τρόπο μη συστηματικό και, στις περισσότερες περιπτώσεις, άνευ ελέγχου. Δεν υπάρχουν πλήρη στοιχεία για τις ουσίες που έχουν εναποτεθεί στο εν λόγω φρέαρ. Επιπλέον, παρόλο που η εναπόθεση εκεί έχει αρχίσει από το 1959, λεπτομερή στοιχεία εν σχέσει με αυτήν διέρευσαν για πρώτη φορά στη δημοσιότητα μόλις μετά την πάροδο 20 ετών. Ακόμη, η διεύθυνση των εγκαταστάσεων είχε αποκρύψει ότι το 1977 σημειώθηκε έκρηξη στο φρέαρ η οποία, όπως φαίνεται, είναι εν μέρει τουλάχιστον υπεύθυνη για τη δημιουργία εκατοντάδων «θερμών σημείων» τα οποία εντοπίσθηκαν αργότερα στις γύρω παραλίες.

Έχει έλθει σε επικοινωνία η Επιτροπή με τις βρετανικές αρχές σχετικά με το θέμα αυτό; Εάν ναι, ποιά ήταν τα αποτελέσματα της επικοινωνίας αυτής;

Προτίθεται η Επιτροπή να παρακολουθήσει και να διευθύνει την κατάρτιση και εφαρμογή ενός προγράμματος καθαρισμού του χώρου αυτού εναπόθεσης πυρηνικών αποβλήτων; Έχει βρει η Επιτροπή τρόπους για τη διευθέτηση του προβλήματος των αποβλήτων του εν λόγω χώρου εναπόθεσης;

Απάντηση της κυρίας Bjerregaard εξ ονόματος της Επιτροπής (13 Φεβρουαρίου 1998)

Εκπρόσωποι της Επιτροπής συναντήθηκαν με ανώτερα στελέχη της επιτροπής ατομικής ενέργειας του Ηνωμένου Βασιλείου (United Kingdom Atomic Energy Authority) κατά το πρώτο εξάμηνο του 1997. Αντικείμενο της συνάντησης ήταν το φρέαρ αποθήκευσης ραδιενεργών αποβλήτων μέσης ραδιενέργειας. Έκτοτε έχουν ζητηθεί από τις βρετανικές αρχές περισσότερες πληροφορίες αναφορικά με τα σχέδια αποκομιδής, επεξεργασίας και αποθήκευσης των αποβλήτων, καθώς και εκθέσεις περιβαλλοντικών επιπτώσεων, πραγματικών και δυνητικών, των εν λόγω αποβλήτων. Αναφορικά με τα «θερμά σημεία», μόνο δύο τέτοια σωματίδια εντοπίστηκαν σε ακτές ανοικτές για το κοινό.

Η Επιτροπή δεν έχει προτιμήσεις ως προς τον τρόπο διαχείρισης των αποβλήτων, ούτε επιθυμεί να εμπλακεί στην εποπτεία και εφαρμογή ενός προγράμματος εξυγίανσης. Εντούτοις, ανάλογα και με τη μέθοδο που επιλέγεται, μπορεί να επικαλεστεί τις διατάξεις του άρθρου 37 της συνθήκης Ευρατόμ 7 μπορεί ακόμη να απαιτεί αξιολόγηση περιβαλλοντικών επιπτώσεων για κάθε νέα εγκατάσταση αποθήκευσης αποβλήτων (οδηγία 85/337/ΕΟΚ όπως τροποποιήθηκε με την οδηγία 97/11/ΕΚ για την εκτίμηση των περιβαλλοντικών επιπτώσεων ορισμένων δημόσιων και ιδιωτικών έργων ((ΕΕ L 73 της 14.3 1997 ))).
ΓΡΑΠΤΗ ΕΡΩΤΗΣΗ E-4074/97 υποβολή: Nikitas Kaklamanis (UPE) προς την Επιτροπή (14 Iανουαρίου 1998)

Θέμα: Καπνός και καπνοκαλλιεργητές

Η Ευρωπαϊκή παραγωγή καπνού δεν καλύπτει παρά το 25% της κατανάλωσης, και οποιαδήποτε μείωση της παραγωγής καπνού στην Ευρώπη θα αντικατασταθεί απλώς με αύξηση των ήδη τεραστίων εισαγωγών από τρίτες χώρες, που καλύπτουν ήδη το 75% των αναγκών της Ευρωπαϊκής Ένωσης.

Η τάση η οποία διαμορφώνεται στην ΕΕ για μείωση της καλλιέργειας καπνού θα έχει καταστροφικές συνέπειες για ορισμένες χώρες του Νότου, όπως η Ελλάδα. Συγκεκριμένα στην Ελλάδα, 70.000 οικογένειες καπνοκαλλιεργητών, όπως επίσης και 400.000 άτομα αμέσως ή εμμέσως εμπλεκόμενα με την καλλιέργεια, μεταποίηση, διακίνηση και εμπορία προϊόντων καπνού θα αντιμετωπίσουν το φάσμα της ανεργίας.

Είναι γνωστό ότι οι εξαγωγές καπνού από την Ελλάδα αντιπροσωπεύουν το 13% του συνόλου των αγροτικών της εξαγωγών. Είναι επίσης γνωστό ότι καμία απολύτως εναλλακτική καλλιέργεια στους καλλιεργούμενους με καπνά μικρούς κλήρους, σε προβληματικές περιοχές, δεν είναι δυνατόν να προσπορίσει στις οικογένειες των καπνοκαλλιεργητών εισόδημα τέτοιο που θα επιτρέπει την παραμονή τους στη γεωργία.

Θα ήθελα να πληροφορηθώ πώς σκέπτεται η ΕΕ να αντιμετωπίσει αυτό το τεράστιο πρόβλημα, με δεδομένη μάλιστα την πρόσφατα ληφθείσα απόφαση της Συνόδου Κορυφής του Λουξεμβούργου για την Ανεργία, όπου σαφώς εξεφράσθη η βούλησή της για συντονισμένες προσπάθειες μείωσης της ανεργίας στην ΕΕ;

Απάντηση του κ. Fischler εξ ονόματος της Επιτροπής (3 Φεβρουαρίου 1998)

Η Επιτροπή έχει πλήρη επίγνωση της κοινωνικής και οικονομικής σημασίας της καλλιέργειας καπνού στην Ευρώπη και, ιδιαίτερα, στην Ελλάδα. Για το λόγο αυτό, στην έκθεσή της για την κοινή οργάνωση αγοράς του ακατέργαστου καπνού ((COM (96) 554 τελικό )), προτείνει τη συνέχιση της χορήγησης κοινοτικής ενίσχυσης στον εν λόγω τομέα.

Εάν συνεχιστεί η εφαρμογή του καθεστώτος στήριξης της καλλιέργειας καπνού, θα πρέπει να υποστεί σημαντική μεταρρύθμιση προκειμένου να ευνοηθεί η παραγωγή βελτιωμένης ποιότητας κοινοτικού καπνού. Πολύ σύντομα, η Επιτροπή πρόκειται να υποβάλει στο Συμβούλιο και το Κοινοβούλιο σχέδιο κανονισμού για τη μεταρρύθμιση του τομέα, η οποία προβλέπεται στην έκθεση.